**Ашық тәрбие сағаты**

**Тақырыбы: «**Ұлы даланың жеті қыры»-менің төл тарихым

**Мақсаты:** Елбасы Н.Ә.Назарбаевтың «Ұлы даланың жеті қыры» мақаласын оқушылар арасында талдау, маңызын ұғындыру, еліміздің құндылықтарын өскелең ұрпаққа насихаттау болып табылады.

Көрнекілігі: Қанатты сөздер,суреттер,гүл шоқтары.

**Күтілетін нәтиже:**

–   Оқушы Елбасы ұсынған «Ұлы даланың жеті қыры»мақаласының мән- мағынасын түсінеді;

–  еліміздің әлем мәдениетіне қосқан үлесін біледі;.

**Барысы:**

**Жүргізуші:** Құрметті қонақтар

Тарихымыз-болашағымыздың айнасы! Даналардың дарабозы, еліміздің елбасы Н.Назарбаевтың «Ұлы даланың жеті қыры» атты мақаласы жарық көрді. Ең басты мақсат өткенімізден сыр шертіп, болашаққа бағдар жасау. Елбасы Нұрсұлтан Назарбаевтың «Ұлы даланың жеті қыры» атты мақаласында халықты тарихқа құрметпен қарауға және зерделеуге шақырады. Ұлы даланың жеті қырының барлығы да – қазақ халқының тарихындағы ерекше мұра. Атқа міну мәдениеті, ежелгі металл өндіру мен өңдеу технологиясы, өз жазуы мен мифологиясы бар озық мәдениетті. Қазақ елінің рухани байлығының айшықты белгісі – «аң стилі өнері», бүкіл әлемді тамсандырған .Дала өркениетінің жәдігері − «Алтын адам» жауынгері, түркі әлемінің бесігі саналатын Алтайдан бастау алатын түркі тарихы, әлемдік экономиканың өркенденуіне септігін тигізген − Ұлы Жібек жолы жүйесі тек тарих ғана емес, әрбір қазақ үшін де аса қымбат құндылықтар.Осы құндылықтармен танысып, мағынасын ұғыну әр бір ұлтжанды азаматтың парызы.Бүгінгі тәрбие сағатымызды Сырым Әуезханның «Ұлы даланың жеті қырына» өлеңімен бастауға рұқсат етіңіздер.

Өз елім,өз жерім – байтақ далам  
Көркіңе көз жоқ шығар, тамсанбаған  
Рухани жаңғырумен,жаңарамыз  
Тарих пен уақыт қалар таңбаланған

Ұлы дала - біз үшін құнды алтыннан,  
Именбейді әлемде кім даңқымнан?  
Жеті қыры жарасқан бұл далада  
Сегіз қырлы, бір сырлы ұлдар туған  
  
Орын алған тарихымның төрінен,  
Үлгі аламын Елбасымның сөзінен  
Ұлы даланың жеті қырын сақтауды  
Айтқан жоқ қой ол кісі де тегіннен  
  
Жылқы мінген біз қазақпыз ,тегінен  
Қазанаты ,құйрық –жалы төгілген  
Ат мінгізіп,шапан жапқан әу баста,  
Қазы –қарта,жал-жаясын жегізген

**Атқа міну мәдениеті**

**1-ші оқушы .** Атқа міну мәдениеті мен жылқы шаруашылығы жер жүзіне Ұлы даладан тарағаны тарихтан белгілі. Еліміздің солтүстік өңіріндегі энеолит дәуіріне тиесілі «Ботай» қонысында жүргізілген қазба жұмыстары жылқының тұңғыш рет қазіргі Қазақстан аумағында қолға үйретілгенін дәлелдеді. Жылқыны қолға үйрету арқылы біздің бабаларымыз өз дәуірінде адам айтқысыз үстемдікке ие болды. Жылқының қолға үйретілуі атқа міну мәдениетінің де негізін қалады.

**2-ші оқушы** .Бес қаруын асынған салт атты сарбаз айбарлы көшпенділер империялары тарих сахнасына шыққан дәуірдің символына айналды Автокөлік қозғалтқыштарының қуаты әлі күнге дейін аттың күшімен өлшенеді. Бұл дәстүр – жер жүзінде салт аттылар үстемдік құрған ұлы дәуірге деген құрметтің белгісі. Біз әлемнің барлық түкпіріне ежелгі қазақ жерінен тараған осынау ұлы технологиялық революцияның жемісін адамзат баласы ХІХ ғасырға дейін пайдаланып келгенін ұмытпауға тиіспіз.

**3-ші оқушы** . Қазіргі киім үлгісінің базалық компоненттері Дала өркениетінің ерте кезеңінен тамыр тартады. Атқа міну мәдениеті салт атты жауынгердің ықшам киім үлгісін дүниеге әкелді. Ат үстінде жүргенде ыңғайлы болуы үшін бабаларымыз алғаш рет киімді үстіңгі және астыңғы деп екіге бөлді. Осылайша кәдімгі шалбардың алғашқы нұсқасы пайда болды. Бұл салт атты адамдардың ат құлағында ойнауына, ұрыс кезінде еркін қимылдауына мүмкіндік берді. Дала тұрғындары теріден, киізден, кендір мен жүннен, кенептен шалбар тікті. Содан бері мыңдаған жыл өтсе де, киімнің осы түрі өзгере қоймады.

**4-ші оқушы**. Бабаларымыз шапқан аттың үстінен садақ тартуды барынша жетілдірді. Соған байланысты қарудың құрылымы да өзгеріп, күрделі, ыңғайлы әрі қуатты бола түсті. Масағына қауырсын тағылып, металмен ұшталған жебе берен сауытты тесіп өтетін көбебұзарға айналды. Қазақстан аумағында өмір сүрген түркі тайпалары ойлап тапқан тағы бір технологиялық жаңалық – қылыш. Оның оқтай түзу немесе иілген жүзі – ерекше белгісі. Бұл қару ең маңызды әрі кең таралған соғыс құралына айналды. Сарбаз бен оның мінген атын қорғауға арналған сауытты да алғаш рет біздің бабаларымыз жасаған.

Қазынам бар, жерімнің мәртебесі  
Темірдің табылады жердегісі  
Түсті металл,алтын мыс,қорғасыным  
Өндірісі дамыса ,гүлденер елдің іші

Қолымызды жорықта тізгін қажап  
Үзген жоқпыз дәстүрді біз бұл ғажап.  
Атқа мінсе, атойлап, рухтанып  
Жердің жүзін жаулаған біздің қазақ.  
  
Қылышына сүйдіріп күннің нұрын  
Сылап, баптап тұлпардың шын дүлдүлін.  
Тұңғыш қазақ жылқыны қолға үйретіп  
Таға соққан темірден мың жыл бұрын  
  
 **2. ҰЛЫ ДАЛАДАҒЫ ЕЖЕЛГІ МЕТАЛЛУРГИЯ**

**1-ші оқушы**. Металл өндірудің амал-тәсілдерін табу тарихтың жаңа кезеңіне жол ашып, адамзат дамуының барысын түбегейлі өзгертті. Сан алуан металл кендеріне бай қазақ жері – металлургия пайда болған алғашқы орталықтардың бірі. Ежелгі заманда-ақ Қазақстанның Орталық, Солтүстік және Шығыс аймақтарында тау-кен өндірісінің ошақтары пайда болып, қола, мыс, мырыш, темір, күміс пен алтын қорытпалары алына бастады.

**2-ші оқушы**. Ата-бабаларымыз жаңа, неғұрлым берік металдар өндіру ісін дамытып, олардың жедел технологиялық ілгерілеуіне жол ашты. Қазба жұмыстары барысында табылған металл қорытатын пештер мен қолдан жасалған әшекей бұйымдары, ежелгі дәуірдің тұрмыстық заттары мен қару-жарақтары бұл туралы тереңнен сыр шертеді. Осының бәрі ежелгі замандарда біздің жеріміздегі дала өркениеті технологиялық тұрғыдан қаншалықты қарқынды дамығанын көрсетеді.  
  
Жоғалды мекендеген жолбарысым  
Азайып бара жатыр қар барысым,  
Аң мен құссыз даламда сән болама  
Сақтайық табиғаттың өз табысын

**3. АҢ СТИЛІ**

**1-ші оқушы** .Біздің ата-бабаларымыз қоршаған ортамен етене өмір сүріп,

өздерін табиғаттың ажырамас бөлшегі санаған. Бұл басты тұрмыс қағидаты Ұлы даланы мекендеген халықтардың дүниетанымы мен құндылықтарын қалыптастырды. Өз жазуы мен мифологиясы бар Қазақстанның ежелгі тұрғындарының озық мәдениеті болды. Олардың мұрасының жарқын көрінісі, көркем болмысы мен рухани байлығының айшықты белгісі – «аң стилі» өнері. Жануарлар бейнесін тұрмыста пайдалану адам мен табиғаттың өзара байланысының символына баланып, көшпенділердің рухани бағдарын айқындап отырған. Олар жыртқыштардың, негізінен мысық тұқымдас аңдардың суретін көбірек қолданған.

**2-оқушы** Егемен Қазақстанның символдарының бірі – жергілікті жануарлар әлемінде сирек кездесетін тұрпаты текті қар барысы екені кездейсоқ емес. Бұл ретте, аң стилі бабаларымыздың айрықша жоғары өндірістік тәжірибесі болғанын көрсетеді. Олар оюлап кескіндеуді, металмен жұмыс істеудің техникасын, соның ішінде, мыс пен қоладан балқымалар жасаудың және құймалар құюдың, жайма алтын дайындаудың күрделі әдістерін жақсы меңгерген. Жалпы, «аң стилі» феномені әлемдік өнердегі биік белестердің бірі саналады.

Алыптарым ,сонау кезден көнеден  
Қасиетті сақтар туған төреден  
Оған куә , «Алтын адам» кешегі  
Қазып алған Шілікті мен Берелден

Қонақ күтсе, жадырап, жарқыраған,  
Құшағына сыятын жарты ғалам.  
Киімі емес, қарасаң пейіліне  
Әр баласы қазақтың - "Алтын Адам"  
  
**4. АЛТЫН АДАМ**

**1-ші оқушы** .Біздің түп-тамырымызға жаңаша көзқараспен қарауға жол ашып, әлемдік ғылым үшін сенсация саналған жаңалық – 1969 жылы Қазақстанның Есік қорғанынан табылған, өнертанушы ғалымдар арасында «қазақстандық Тутанхамон» деген атқа ие болған «Алтын адам». Бұл жауынгер талай тылсым құпияның бетін ашты. Біздің бабаларымыз әлі күнге дейін өзінің асқан көркемдігімен тамсандыратын аса жоғары деңгейдегі көркем дүниелер жасаған.

**2-ші оқушы** .Жауынгердің алтынмен апталған киімдері ежелгі шеберлердің алтын өңдеу техникасын жақсы меңгергенін аңғартады. Сонымен бірге бұл жаңалық Дала өркениетінің зор қуаты мен эстетикасын әйгілейтін бай мифологияны паш етті. Дала халқы өз көсемдерін осылайша ұлықтап, оның мәртебесін күн секілді құдірет деңгейіне көтеріп асқақтатқан. Қорымдағы сән-салтанатты жасау-жабдықтар ежелгі бабаларымыздың зияткерлік дәстүрлерінен де мол хабар береді. Жауынгердің жанынан табылған күміс кеселердің бірінде ойып жазылған таңбалар бар. Бұл – Орталық Азия аумағынан бұрын-соңды табылған жазу атаулының ішіндегі ең көнесі.  
  
Ақ басқан Алтай жатыр ,іргемізде  
«Еуразия кіндігі » болған дейді бір кездерде  
Түркі әлемін бастаған ,төр Алтайым

Бізге қымбат ,қашанда әр кезеңде

Бесігінде тербеткен түркі әлемін  
Қазақ деген жігіттің сұлтаны едім.  
Сөзі әлемге тараған тұлғалардың  
Бір туға кеп жиналған ұрпағы едім

**5. ТҮРКІ ӘЛЕМІНІҢ БЕСІГІ**

**1-ші оқушы**. Қазақтардың және Еуразияның басқа да халықтарының тарихында Алтайдың алар орны ерекше. Осынау асқар таулар ғасырлар бойы Қазақстан жерінің тәжі ғана емес, күллі түркі әлемінің бесігі саналды. Дәл осы өңірде біздің дәуіріміздің І мыңжылдығының орта шенінде Түркі дүниесі пайда болып, Ұлы дала төсінде жаңа кезең басталды. Тарих пен география түркі мемлекеттері мен ұлы көшпенділер империялары сабақтастығының айрықша моделін қалыптастырды. Бұл мемлекеттер ұзақ уақыт бойы бірін-бірі алмастырып, орта ғасырдағы Қазақстанның экономикалық, саяси және мәдени өмірінде өзінің өшпес ізін қалдырды

**2-ші оқушы** . Орасан зор кеңістікті игере білген түркілер ұланғайыр далада көшпелі және отырықшы өркениеттің өзіндік өрнегін қалыптастырып, өнер мен ғылымның және әлемдік сауданың орталығына айналған ортағасырлық қалалардың гүлденуіне жол ашты. Мәселен, орта ғасырдағы Отырар қаласы әлемдік өркениеттің ұлы ойшылдарының бірі – Әбу Насыр Әл-Фарабиді дүниеге әкелсе, түркі халықтарының рухани көшбасшыларының бірі Қожа Ахмет Ясауи Түркістан қаласында өмір сүріп, ілім таратқан

Түбім терең, рухым өр, бай намысым.  
Жібек жолы - сен соның айғағысың.  
Барыс елмін талай жыл ұстап тұрған  
Батыс пенен шығыстың байланысын

Мәңгілік Елім – сені ғана сүйемін  
Жалғап жатқан сара жолым тірегім  
Қуатты елге айландырған бүгінде  
Ұлы жібек жолы менің жүрегім

**6.ҰЛЫ ЖІБЕК ЖОЛЫ .**

**1-ші оқушы** .Еліміздің географиялық тұрғыдан ұтымды, яғни Еуразия құрлығының кіндігінде орналасуы ежелден әртүрлі мемлекеттер мен өркениеттер арасында транзиттік «дәліздердің» пайда болуына септігін тигізді. Біздің дәуірімізден бастап бұл құрлық жолдары Үлкен Еуразияның Шығысы мен Батысы, Солтүстігі мен Оңтүстігі арасындағы сауда және мәдениет саласындағы байланыстардың трансконтинентальды желісіне – Ұлы Жібек жолы жүйесіне айналды.

**2-ші оқушы** .ҰЖЖ халықтар арасындағы жаһандық өзара тауар айналымы мен зияткерлік ынтымақтастықтың қалыптасып, дамуы үшін орнықты платформа болды. Керуен жолдарын мінсіз ұйымдастырып, қауіпсіздігін қамтамасыз еткен Ұлы дала халқы ежелгі және орта ғасырлардағы аса маңызды сауда қатынасының басты дәнекері саналды. Дала белдеуі Қытай, Үнді, Парсы, Жерорта теңізі, Таяу Шығыс және славян өркениеттерін байланыстырды. Алғаш пайда болған сәттен бастап, Ұлы Жібек жолы картасы, негізінен, Түрік имерияларының аумағын қамтыды. Орталық Еуразияда түркілер үстемдік құрған кезеңде Ұлы Жібек жолы гүлдену шегіне жетіп, халықаралық ауқымда экономиканы өркендетуге және мәдениетті дамытуға септігін тигізді.  
  
Алмаменен Қызғалдағым тағы бар  
Апортым да Алматыдан табылар  
Қызғалдақтың неше түрін іздесең  
Тарбағатай тауларымнан табылар

Мейлі, айналып түп-түгел жерді арала,  
Өз еліңмен өзге жұрт тең бола ма?  
Қызғалдақ пен алманың отаны деп  
Қызығады күллі әлем кең далама!

**7. ҚАЗАҚСТАН – АЛМА МЕН ҚЫЗҒАЛДАҚТЫҢ ОТАНЫ**

**1-ші оқушы** .Асқақ Алатаудың баурайы алма мен қызғалдақтың «тарихи отаны» екені ғылыми тұрғыдан дәлелденген. Қарапайым, бірақ бүкіл әлем үшін өзіндік мән-маңызы зор бұл өсімдіктер осы жерде бүр жарып, жер жүзіне таралған. Қазақстан қазір де әлемдегі алма атаулының арғы атасы – Сиверс алмасының отаны саналады. Дәл осы тұқым ең көп таралған жемісті әлемге тарту етті. Бәріміз білетін алма – біздегі алманың генетикалық бір түрі. Ол Қазақстан аумағындағы Іле Алатауы баурайынан Ұлы Жібек жолының көне бағыты арқылы алғашқыда Жерорта  теңізіне, кейіннен бүкіл әлемге таралған. Осы танымал жемістің терең тарихының символы ретінде еліміздің оңтүстігіндегі ең әсем қалалардың бірі Алматы деп аталды.

**2-ші оқушы.** Қазақстан аумағындағы Шу, Іле тауларының етегінен әлі күнге дейін жергілікті өсімдіктер әлемінің жауһары саналатын Регель қызғалдақтарын бастапқы күйінде кездестіруге болады. Бұл әсем өсімдіктер біздің жерімізде Тянь-Шань тауларының етегі мен шөлейт даланың түйісер тұсында пайда болған. Қазақ топырағындағы осынау қарапайым, сондай-ақ ерекше гүлдер өз әдемілігімен көптеген халықтың жүрегін жаулап, біртіндеп бүкіл әлемге тарады. Бүгінде жер жүзінде қызғалдақтың 3 мыңнан астам түрі бар, олардың басым көпшілігі – біздің дала қызғалдағының «ұрпағы». Қазір Қазақстанда қызғалдақтың 35 түрі өседі.  
  
 Осылардың бағалайық сыйлығын  
«Мәңгілік ел» деген міне осы ұғым  
Жеті қырым осылар ғой, паш ететін әлемге  
Баға жетпес байлықтарың соны ұғын!!

Ал, бүгінде әр күнім көркем өлең,  
Талайлардан таң нұрын ерте көрем.  
Елбасым бар, теңгем бар, шекарам бар  
Еркін ұлмын еліне еркелеген  
  
Күн жарқырап көгінде қыраны ұшқан  
Ту желбіреп көрінсе ту алыстан.  
Төбемдегі байрақты мақтан тұтып,  
Төбем көкке жетеді қуаныштан.  
  
Ұлы далам - қазаққа мәңгі мақтан,  
Бақытты ұрпақ тілегі таңды ұнатқан.  
Азат елдің тізгінін қолға ұстаған  
Азаматы түспесін арғымақтан

Ән: «Батырлар ұраны» Әні Ж.Дәулет,сөзі Б.Әлқожа

**Жүргізуші:**Құрметті қауым.Осы Ұлы даламыздың жеті қыры бүкіл түркі тілдес халықтың мұрасы,себебі біздің түбіміз бір,бір жерден тарағанбыз.Яғни Қазақстан жерінен. Сондықтан сол туыс халықтарды «алты алаш» деп атайды . Алты алашқа қандай халықтар жататындығын білеміз бе?

Ауыт Мұқибекұлының «Алты алаш» атты өлең негізінде әдеби- сахналандырылған көрініс.

Сахнаға ұлттық киімдерін киген қазақ,өзбек,қырғыз,түрік,азербайжан,түрікмен шығады. Сахнада халықтар достығы туралы ән шырқалып тұрады

Жүргізуші .Айналаңа қарасаң,  
 Шырқалуда тамаша ән.  
 Түркі тілдес алты елді  
 Білесің бе, балапан?!  
  
 Қазақ ұлты. Болмай елге мазақ,  
 Жаз қағазға таза, ақ!  
 Сол алтының біреуі –  
 Өзіміздің Қазақ.  
  
 Қырғыз,өзбек, түрік ұлттары .

Қасыңда отыр Қырғыз,  
 Барып-келіп жүрміз.  
 Оған тағы Түрік пен  
 Өзбекті әкеп кіргіз.  
  
Әзірбайжан мен түрікмен ұлттары

Дүрыс емес үріккен,  
 Дұрыс басы біріккен.  
 Енді қалған екеуі –  
 Әзербайжан, Түрікмен.  
  
 Бір күн еңіс, бір күн өр,  
 Басып жолды дүркірер.  
 Түбін қусаң алтаудың,  
 Арғы атасы – Түркілер.  
  
 Ұлан-байтақ даламыз,  
 Тарайды одан сан аңыз.  
 «Арғы бабам ер түрік!» –  
 Деген Мағжан бабамыз.  
  
 Думан үшін тарқамас,  
 Болды талай жанталас.  
 Алты түркі бірігіп,  
 Аталады Алты Алаш.  
  
 Оқ боратып мылтықтан,  
 Жаумен талай қырқысқан.  
 Астанасы Түркінің –  
 Біздің мына Түркістан.  
  
 Сөнген емес шырағы,  
 Болды жауға қырағы.  
 Алты Алаштың шақырар  
 «Алаш!» болған ұраны.  
  
 Болғаннан соң бауырлас,  
 Әндері де сарындас.  
 Тілдері де төркіндес,  
 Тарихы да тамырлас.  
  
 Іргеңді ылғи құнтта,  
 Дақ түсірме тұныққа!  
 Жігіт болып өскенде  
 Алты Алашты ұмытпа!!!

Ән: «Алаш ұраны»

**Жүргізуші:** Осымен бүгінгі тәрбие сағатымыз аяқталды. Көріп білгеніміздей біздің еліміз көп жаңалықтың отаны. Әр бір қазақ мақтанышпен өзінің тарихы туралы кез келген елде ,кез келген уақытта мақтанышпен айта алады .Біздің өте бай мәдениетіміз бен тарихымыз бар. Біз- келешек ұрпақтың міндеті осы бай мұраны сақтап, қастерлеп келешек ұрпаққа жеткізіп,Қазақ жерінің тағы да жаңа қырларын ашуымыз керек.